CELEX: 32014R0633
Language: ro
Date: 2014-06-13 00:00:00
Title: Regulamentul (UE) nr. 633/2014 al Comisiei din 13 iunie 2014 de modificare a anexei III la Regulamentul (CE) nr. 853/2004 al Parlamentului European și al Consiliului și a anexei I la Regulamentul (CE) nr. 854/2004 al Parlamentului European și al Consiliului în ceea ce privește cerințele specifice pentru manipularea vânatului sălbatic mare și pentru inspecția post mortem a vânatului sălbatic  Text cu relevanță pentru SEE

14.6.2014   
            
            
               RO
            
            
               Jurnalul Oficial al Uniunii Europene
            
            
               L 175/6
            
         REGULAMENTUL (UE) NR. 633/2014 AL COMISIEI
   din 13 iunie 2014
   de modificare a anexei III la Regulamentul (CE) nr. 853/2004 al Parlamentului European și al Consiliului și a anexei I la Regulamentul (CE) nr. 854/2004 al Parlamentului European și al Consiliului în ceea ce privește cerințele specifice pentru manipularea vânatului sălbatic mare și pentru inspecția post mortem a vânatului sălbatic
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 10 alineatele (1) și (2),
   având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 17 alineatul (1),
   întrucât:
   
               (1)
            
            
               Regulamentul (CE) nr. 853/2004 stabilește norme specifice de igienă pentru produsele alimentare de origine animală. Regulamentul prevede, printre altele, cerințe privind producerea și introducerea pe piață a cărnii de vânat sălbatic. Operatorii din sectorul alimentar trebuie să se asigure că această carne este introdusă pe piață numai dacă este produsă în conformitate cu secțiunea IV din anexa III la respectivul regulament.
            
         
               (2)
            
            
               Directiva 89/662/CEE a Consiliului (3) prevede că statele membre trebuie să se asigure că produsele de origine animală care fac obiectul schimburilor comerciale în interiorul Uniunii sunt supuse controalelor veterinare la locul de origine și la destinație.
            
         
               (3)
            
            
               La nivelul Uniunii, auditurile efectuate de către Oficiul Alimentar și Veterinar al Comisiei Europene în statele membre au arătat că transportul vânatului sălbatic mare nejupuit de la un loc de vânătoare la o unitate de prelucrare a vânatului autorizată, aflată pe teritoriul unui alt stat membru, este o practică obișnuită care vizează o parte semnificativă a cărnii de vânat sălbatic produse în Uniune.
            
         
               (4)
            
            
               Această practică a generat incertitudini cu privire la aplicarea practică a dispozițiilor actuale ale Regulamentului (CE) nr. 853/2004 și la necesitatea respectării dispozițiilor Directivei 89/662/CEE, în special cu privire la modul de respectare a obligației de a asigura un nivel adecvat de controale oficiale la locul de origine.
            
         
               (5)
            
            
               Prin urmare, pentru a asigura respectarea dispozițiilor Regulamentului (CE) nr. 853/2004 și ale Directivei 89/662/CEE, este necesar să se completeze dispozițiile Regulamentului (CE) nr. 853/2004 privind transportul și comercializarea vânatului sălbatic mare nejupuit printr-o certificare a conformității cu dispozițiile UE la locul de origine. Pentru a evita o sarcină administrativă disproporționată, ar trebui să fie permisă o abordare alternativă, bazată pe declarația unei persoane formate, dacă unitatea de prelucrare a vânatului situată în apropierea zonei de vânătoare se află în alt stat membru.
            
         
               (6)
            
            
               Prin urmare, Regulamentul (CE) nr. 853/2004 ar trebui modificat în consecință.
            
         
               (7)
            
            
               Secțiunea IV capitolul VIII din anexa I la Regulamentul (CE) nr. 854/2004 stabilește cerințe specifice pentru controalele oficiale privind carnea de vânat sălbatic. În conformitate cu dispozițiile prevăzute în capitolul respectiv, în cursul inspecției post mortem, medicul veterinar oficial al unității de prelucrare a vânatului trebuie să ia în considerare declarația sau informațiile pe care le-a prezentat persoana formată care participă la vânarea animalului, în conformitate cu Regulamentul (CE) nr. 853/2004. În cazul în care vânatul sălbatic mare nejupuit este transportat de la un loc de vânătoare în alt stat membru, este adecvat ca medicii veterinari oficiali să verifice, de asemenea, faptul că transportul este însoțit de certificatul relevant și să ia în considerare informațiile conținute în certificatul respectiv.
            
         
               (8)
            
            
               Prin urmare, Regulamentul (CE) nr. 854/2004 ar trebui modificat în consecință.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Anexa III la Regulamentul (CE) nr. 853/2004 se modifică în conformitate cu anexa I la prezentul regulament.
   Articolul 2
   Anexa I la Regulamentul (CE) nr. 854/2004 se modifică în conformitate cu anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 mai 2014 pentru toate transporturile care sosesc în statele membre de destinație începând cu data respectivă.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 iunie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 139, 30.4.2004, p. 55.
   
      (2)  JO L 139, 30.4.2004, p. 206.
   
      (3)  Directiva 89/662/CEE a Consiliului din 11 decembrie 1989 privind controalele veterinare în comerțul intracomunitar în vederea realizării pieței interne (JO L 395, 30.12.1989, p. 13).
   
      ANEXA I
      În secțiunea IV capitolul II din anexa III la Regulamentul (CE) nr. 853/2004, punctul 8 se înlocuiește cu următorul text:
      
         
                     „8.
                  
                  
                     În plus, vânatul sălbatic mare nejupuit:
                     
                                 (a)
                              
                              
                                 poate fi jupuit și introdus pe piață numai dacă:
                                 
                                             (i)
                                          
                                          
                                             înainte de jupuire, este depozitat și manipulat separat de alte produse alimentare și nu este congelat;
                                          
                                       
                                             (ii)
                                          
                                          
                                             după jupuire, este supus unei inspecții finale într-o unitate de prelucrare a vânatului în conformitate cu Regulamentul (CE) nr. 854/2004;
                                          
                                       
                           
                                 (b)
                              
                              
                                 poate fi trimis la o unitate de prelucrare a vânatului din alt stat membru numai în cazul în care, în cursul transportului către unitatea de prelucrare a vânatului respectivă, este însoțit de un certificat în conformitate cu modelul care figurează în anexa la Regulamentul de punere în aplicare (UE) nr. 636/2014 al Comisiei (1), eliberat și semnat de către un medic veterinar oficial, care să ateste faptul că au fost respectate cerințele stabilite la punctul 4 în ceea ce privește prezența unei declarații, dacă este cazul, și a părților relevante din corpul animalului.
                                 În cazul în care unitatea de prelucrare a vânatului aflată în apropierea zonei de vânătoare este situată în alt stat membru, certificatul care însoțește transportul către această unitate de prelucrare a vânatului poate fi înlocuit de declarația persoanei formate menționate la punctul 2, astfel încât să se respecte articolul 3 alineatul (1) din Directiva 89/662/CEE, având în vedere starea de sănătate a animalelor din statul membru de origine.
                              
                           
               
      
   
      ANEXA II
      În secțiunea IV capitolul VIII partea A din anexa I la Regulamentul (CE) nr. 854/2004 se adaugă următorul punct 2a:
      
         
                     „2a.
                  
                  
                     Medicul veterinar oficial trebuie să verifice dacă vânatul sălbatic mare nejupuit transportat la o unitate de prelucrare a vânatului din alt stat membru este însoțit de un certificat de sănătate în conformitate cu modelul care figurează în anexa la Regulamentul de punere în aplicare (UE) nr. 636/2014 al Comisiei (1) sau de o declarație (declarații), în conformitate cu secțiunea IV capitolul II punctul 8 litera (b) din anexa III la Regulamentul (CE) nr. 853/2004. Medicul veterinar oficial trebuie să țină seama de conținutul certificatului sau al declarației (declarațiilor) respective.